Italialainen kirurgi kertoo siirtäneensä ihmispään onnistuneesti ruumiista toiseen.

Pään ja uuden vartalon välisen yhteyden toimimista testattiin sähköllä.

Tiedeyhteisössä kirurgi Sergio Canaveroa pidetään hulluna.

Seuraavaksi Canavero aikoo tehdä leikkauksen kahdelle aivokuolleelle potilaalle.

Sergio Canavero väittää pystyvänsä siirtämään ja kiinnittämään elävän ihmisen pään toiseen vartaloon. EPA / AOP

Kiistelty neurokirurgi Sergio Canavero kertoi perjantaina siirtäneensä pään ihmiseltä toiselle.

Leikkaus kesti Canaveron mukaan 18 tuntia ja hän väittää sillä todistaneensa, että pään hermojen ja verisuonten yhdistäminen selkärankaan on mahdollista, brittilehti The Telegraph uutisoi.

Leikkauksen teki Kiinassa tohtori Xiaoping Renin johtama ryhmä Harbinin yliopistossa.

Lehti on saanut nähdäkseen Canaveron ryhmineen laatiman julkaisun, joka ilmestyy kapellimestarin itsensä mukaan lähipäivinä vertaisarvioidussa mutta jokseenkin arveluttavassa Surgical Neurology International -tiedejulkaisussa, jonka vastuutoimittajiin Canavero itse kuuluu.

Toki potilaat olivat jo ennen leikkauksen alkua kuolleita, mutta Canaveron mukaan hermoyhteys pelasi sähköimpulssitestien perusteella toivotusti.

- Kaikki sanoivat sen olevan mahdotonta, mutta leikkaus oli onnistunut, Canavero sanoi Venetsiassa.

Operaatiossa siirrettävä pää yhdistettiin ensin uuden ruumiin verenkiertoon. Tämän jälkeen pää irrotettiin ja hermot sekä verisuonet yhdistettiin ruumiiseen polyetyleeniglykolilla (PEG). Ainetta käytetään muun muassa useissa lääkkeissä ja sen käyttöä selkäydinvamman hoidossa on tutkittu, mutta läpimurtoa ei ole tapahtunut.

Canaveron mukaan seuraava askel on tehdä leikkaus kahdelle aivokuolleelle potilaalle.

Aiemmin päänsiirto apinalla

Canavero ja Ren olivat asialla myös tammikuussa 2016, jolloin he julistivat siirtäneensä apinan pään. Apinan selkäydintä ei yritettykään yhdistää, eli se olisi ollut halvaantunut kaulasta alaspäin, mikäli se olisi herätetty. Apinan annettiin elää Canaveron mukaan vain 20 tuntia " eettisistä syistä " .

Tiedeyhteisössä Canaveroa pidetään umpihulluna ja hänen tekemiään leikkauksia eettisesti ongelmallisina.

- He kutsuivat minua hulluksi, mielipuoleksi, Frankensteiniksi. Mutta Frankenstein oli hyvin eettinen mies, Canavero kommentoi Telegraphille.

Pään siirtämiseen liittyy asiaa kommentoineiden useiden asiantuntijoiden mukaan lukuisia ongelmia, joita Canavero ja kumppanit eivät ole tiettävästi ratkaisseet.

Tiedossa ei ole, miten elinsiirtoihin liittyvä tavallinen ongelma, siirrännäisen hyljintä ratkaistaan. Aivot ovat myös hienosäätäneet toimintansa olemassa olevan kehon ja hermoston mukaan, eikä kukaan tiedä, mitä tapahtuisi, kun aivot joutuvat tekemisiin vieraan hermoston kanssa.

Lisäksi ainuttakaan kertaa lääketieteen historiassa täysin irronnutta selkäydintä ei ole onnistuttu korjaamaan.

- Toiminta vaurion alapuolella ei koskaan palaa ennalleen, Edinburghin yliopiston professori Catherina Becker sanoo Telegraphille.

Hidasta kidutusta

Kaiken lisäksi Canaveron tutkimusta arvostelevat kollegat uskovat, että vaikka siirrännäisen saanut henkilö saataisiin tajuihinsa, kipu olisi sanoinkuvaamaton.

- Jokainen lihas, luut, kaikki täytyy katkaista. Voitko kuvitella kipua, mitä niiden katkaisemisesta aiheutuu? Se on pahinta. Pää herää kipuihin, neurotieteiden professori Jerry Silver ohiolaisyliopistosta sanoi Newsweekille tällä viikolla.

Silver todisti jatko-opiskelija-aikoinaan vuonna 1970, kun tohtori Robert White siirsi apinan pään toiseen ruumiiseen. Silverin mukaan pää näytti ilmeiden perusteella kärsivän suunnattomasta kivusta ja hämmennyksestä. Selkäydintä ei edes yritetty kiinnittää.

- Se oli kamalaa. Mielestäni sitä ei pitäisi tehdä koskaan uudestaan, Silver sanoi vuosia ennen Canaveron apinakoetta CBS Newsille.

Biologian professori Paul Zachary Myers kutsui taannoin blogissaan Canaveron kokeita " taidokkaasti tehdyksi hitaaksi kidutukseksi ja murhaksi " .